Gandia acollirà el pròxim 27 d'octubre la cursa Contra el Càncer d'AECC
03 setembre 2019

## Gandia acollirà el pròxim 27 d'octubre la cursa Contra el Càncer d'AECC03 setembre 2019Última actualització: 14 juliol 2025

![](../gestion/img/CarolaWoodward_2729.JPG)  
  

La regidora delegada d'Esports, Lydia Morant; acompanyada per Maribel Condina, presidenta d'AECC Gandia; i Adriana Serlik, secretària del col·lectiu, han presentat aquest matí en roda de premsa la Carrera "**Gandia, contra el càncer**" que tindrà lloc a la nostra ciutat el pròxim 27 d'octubre a partir de les 11 hores. La iniciativa esportiva s'emmarca dins del circuit de carreres contra el càncer que organitza l'AECC de la província de València.  
  
**Lydia Morant** ha informat que les inscripcions ja estan obertes a un preu de 5 € a runcancer.com i toprun.es a més d'adquirir la samarreta d'aquesta edició per altres 5 €. La recaptació íntegra de la prova serà destinada a les beques d'investigació contra el càncer.  
La regidora va explicar que com en anteriors edicions, la prova tindrà dos vessants: Una de cursa competitiva sobre 6 km i una altra de caminada de 3 km. "_S'ha reduït la distància de la part no competitiva de la prova perquè qualsevol persona puga participar independentment de la seua condició física_".  
  
Finalment, l'edil d'esports ha informat que la prova d'aquest any atorgarà premis a l'escola i a la comissió fallera que més participants sume, a més d'agrair la tasca d'AECC Gandia per "_fomentar l'esport i l'activitat física com a eines per prevenir aquesta malaltia. Esperem que tota la ciutadania puga participar bé siga corrent o caminant el pròxim 27 d'octubre_".  
  
**Maribel Codina** ha confirmat que ja hi ha algun centre escolar que s'ha adherit a la iniciativa i que "_esperem que les comissions falleres i altres col·lectius se sumen a la cursa" "És un dia per ser solidaris i fer visible la malaltia a més de contribuir a la investigació_". "_Esperem que cada col·lectiu vinga amb el seu uniforme per poder visibilitzar que tota la ciutat està del costat de la lluita contra el càncer_".  
Codina també va voler destacar que la cursa serà retransmesa en directe pel Grup Ràdio Gandia.  
  
Finalment, **Adriana Serlik** ha recordat que els dorsals estaran disponibles en pràcticament totes les farmàcies de la ciutat. "_És fonamental aconseguir tots els diners que puguem per ajudar a la investigació. No cal participar en la prova, es pot comprar el dorsal a manera de col·laboració_".